CELEX: 32022R0094
Language: sk
Date: 2022-01-24 00:00:00
Title: Vykonávacie nariadenie Komisie (EÚ) 2022/94 z 24. januára 2022 o neobnovení schválenia účinnej látky fosmet v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011 (Text s významom pre EHP)

25.1.2022   
               
               
                  SK
               
               
                  Úradný vestník Európskej únie
               
               
                  L 16/33
               
            
         VYKONÁVACIE NARIADENIE KOMISIE (EÚ) 2022/94
         z 24. januára 2022
         o neobnovení schválenia účinnej látky fosmet v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 a článok 78 ods. 2,
         keďže:
         
                     (1)
                  
                  
                     Smernicou Komisie 2007/25/ES (2) sa fosmet zahrnul ako účinná látka do prílohy I k smernici Rady 91/414/EHS (3).
                  
               
                     (2)
                  
                  
                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).
                  
               
                     (3)
                  
                  
                     Platnosť schválenia účinnej látky fosmet, ako sa stanovuje v časti A prílohy k vykonávaciemu nariadeniu (EÚ) č. 540/2011, sa končí 31. júla 2022.
                  
               
                     (4)
                  
                  
                     V súlade s článkom 1 vykonávacieho nariadenia Komisie (EÚ) č. 844/2012 (5) bola v lehote stanovenej v uvedenom článku predložená žiadosť o obnovenie schválenia účinnej látky fosmet.
                  
               
                     (5)
                  
                  
                     Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.
                  
               
                     (6)
                  
                  
                     Spravodajský členský štát vypracoval v spolupráci so spoluspravodajským členským štátom návrh hodnotiacej správy o obnovení schválenia a 29. septembra 2020 ho predložil Európskemu úradu pre bezpečnosť potravín (ďalej len „úrad“) a Komisii.
                  
               
                     (7)
                  
                  
                     Úrad zaslal návrh hodnotiacej správy o obnovení schválenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti a začal o nej verejnú konzultáciu. Dňa 20. augusta 2020 oznámil úrad Komisii svoj záver (6), pokiaľ ide o to, či možno očakávať, že účinná látka fosmet bude spĺňať kritériá schválenia stanovené v článku 4 nariadenia (ES) č. 1107/2009. Úrad zmenil svoj záver a 22. júla 2021 ho oznámil Komisii.
                  
               
                     (8)
                  
                  
                     Úrad zistil neprijateľné riziko pre prevádzkovateľov, pracovníkov, okolostojace osoby a obyvateľov, a to aj pri používaní osobných ochranných prostriedkov alebo uplatňovaní dostupných zmierňujúcich opatrení. Zistilo sa aj vysoké akútne a chronické riziko pre spotrebiteľov a vodné organizmy a vysoké riziko pre vtáky, cicavce a necieľové článkonožce (vrátane včiel).
                  
               
                     (9)
                  
                  
                     Úrad navyše nemohol vykonať úplné hodnotenie rizika pre spotrebiteľov, pretože na základe informácií poskytnutých žiadateľom nebolo možné posúdiť všetky komodity ani všetky potenciálne relevantné metabolity. Úrad napokon dospel k záveru, že posúdenie vývojovej neurotoxicity nebolo možné dokončiť, keďže žiadateľ nepredložil náležitú štúdiu.
                  
               
                     (10)
                  
                  
                     Komisia 26. januára 2021 predložila Stálemu výboru pre rastliny, zvieratá, potraviny a krmivá správu o obnovení schválenia a 24. marca 2021 aj návrh nariadenia týkajúceho sa fosmetu.
                  
               
                     (11)
                  
                  
                     Komisia vyzvala žiadateľa, aby k záveru úradu predložil svoje pripomienky. Okrem toho Komisia v súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 žiadateľa vyzvala, aby predložil pripomienky aj k správe o obnovení schválenia. Žiadateľ predložil svoje pripomienky, ktoré sa dôkladne preskúmali.
                  
               
                     (12)
                  
                  
                     Napriek argumentom predloženým žiadateľom však nebolo možné vyvrátiť obavy týkajúce sa danej účinnej látky.
                  
               
                     (13)
                  
                  
                     Preto sa v prípade jedného alebo viacerých reprezentatívnych použití minimálne jedného prípravku na ochranu rastlín nepotvrdilo, že kritériá schválenia uvedené v článku 4 nariadenia (ES) č. 1107/2009 sú splnené. V súlade s článkom 20 ods. 1 písm. b) uvedeného nariadenia je preto vhodné neobnoviť schválenie účinnej látky fosmet.
                  
               
                     (14)
                  
                  
                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.
                  
               
                     (15)
                  
                  
                     Členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom fosmetu.
                  
               
                     (16)
                  
                  
                     Pokiaľ ide o prípravky na ochranu rastlín s obsahom fosmetu, v súvislosti s ktorými členské štáty povoľujú v súlade s článkom 46 nariadenia (ES) č. 1107/2009 odklad, jeho trvanie nesmie byť dlhšie ako 9 mesiacov po nadobudnutí účinnosti tohto nariadenia.
                  
               
                     (17)
                  
                  
                     Vykonávacím nariadením Komisie (EÚ) 2021/745 (7) sa obdobie platnosti schválenia fosmetu predĺžilo do 31. júla 2022, aby bolo možné dokončiť postup obnovenia schválenia pred uplynutím tohto obdobia. Vzhľadom na to, že rozhodnutie o neobnovení schválenia sa prijíma pred uplynutím uvedeného predĺženého termínu platnosti schválenia, by sa však toto nariadenie malo začať uplatňovať čo najskôr.
                  
               
                     (18)
                  
                  
                     Toto nariadenie nebráni predloženiu ďalšej žiadosti o schválenie fosmetu v súlade s článkom 7 nariadenia (ES) č. 1107/2009.
                  
               
                     (19)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Neobnovenie schválenia účinnej látky
            Schválenie účinnej látky fosmet sa neobnovuje.
         
         
            Článok 2
            Zmena vykonávacieho nariadenia (EÚ) č. 540/2011
            V časti A prílohy k vykonávaciemu nariadeniu (EÚ) č. 540/2011 sa vypúšťa riadok 153 týkajúci sa fosmetu.
         
         
            Článok 3
            Prechodné opatrenia
            Členské štáty zrušia autorizácie prípravkov na ochranu rastlín s obsahom účinnej látky fosmet do 1. mája 2022.
         
         
            Článok 4
            Doba odkladu
            Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí uplynúť do 1. novembra 2022.
         
         
            Článok 5
            Nadobudnutie účinnosti
            Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. januára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Ú. v. EÚ L 106, 24.4.2007, s. 34, a Ú. v. EÚ L 56M, 29.2.2008, s. 326
         
         
            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
         
            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
         
            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).
         
            (6)  Peer review of the pesticide risk assessment of the active substance phosmet (Partnerské preskúmanie účinnej látky fosmet z hľadiska posúdenia rizika pesticídov) [Vestník EFSA (EFSA Journal) (2021) 19(3):6237].
         
            (7)  Vykonávacie nariadenie Komisie (EÚ) 2021/745 zo 6. mája 2021, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok síran amónno-hlinitý, kremičitan hlinitý, beflubutamid, bentiavalikarb, bifenazát, boskalid, uhličitan vápenatý, kaptán, oxid uhličitý, cymoxanil, dimetomorf, etefón, výťažok z čajovníka, famoxadón, zvyšky z destilácie tuku, C7-C20 mastné kyseliny, flumioxazín, fluoxastrobín, flurochloridón, folpet, formetanát, kyselina giberelínová, giberelíny, heptamaloxyloglukán, hydrolyzované proteíny, síran železnatý, metazachlór, metribuzín, milbemektín, Paecilomyces lilacinus (kmeň 251), fénmedifám, fosmet, pirimifos-metyl, rastlinné oleje/repkový olej, hydrogenuhličitan draselný, propamokarb, protiokonazol, kremenný piesok, rybí olej, repelenty (podľa pachu) živočíšneho alebo rastlinného pôvodu/ovčí tuk, S-metolachlór, lineárne motýlie feromóny, tebukonazol a močovina (Ú. v. EÚ L 160, 7.5.2021, s. 89).